Liebi Ariane
Danke Dir vill Mal für Dini liebi Nachricht und die wunderschöne Bilder us Japan. Ich freu mich immer vo Dir z'khöre und in Bilder z'gseh, was Du eso machsch. Die Fotene händ mich sehr an min Japan Ufenthalt vom Nov. 2016 erinneret. Das isch au scho so lang här und d'Erin isch nonig emal uf de Wält gsi. Einiges vo de Fotene hani wiedererchännt. Verschiedenes in Kyoto, Himeji, Miyajima, Mt. Fuji und natürli Tokio (Odaiba Marine Park und Shibuya Crossing?). Das sind sicher wunderbari vier Wuche gsi. Da würd ich au wieder emal gern ane. Es isch so e anderi Wält wo Tradition und Technologisierig nöch zäme existieret und beid faszinieret.
Es tuet mir leid z'khöre, dass zwei vo Dine Liebschte letscht Jahr gstorbe sind und gliichzitig bewundere ich Dini positivi Istellig für s'Läbe.
Ehrlich gseit, chan ich Dini Krise bzgl. Schaffe und Chind grad rächt nahvollzie.
Ich bin natürlich au sehr froh und dankbar, dass mir zwei gsundi, wundervolli Girls händ, mini Eltere no immer für mich da sind und dass ich en sehr spannende Job han, won ich au sehr flexibel schaffe chan.
Mängisch dänk ich, dass ich vill zfriedener müesst sie, mit all dem Glück won ich han und ich mir ja eigetlich um wenig Sache würklich Sorge mache muess.
Je älter ich wirde, desto meh machts mir aber Sorge, dass d'Ziit eso im Flug verbii gaht und d'Jahr eifach eso a eim verbii z'zie schiinet. Ich dänke das immer wieder, wänn ich Fotene vo de letschte Jahre aluege. Oft verschricke ich es biz, wie genau ich mich an die meischte Momänt erinnere chan, als wärets geschter gsi, aber es isch doch scho Jahre här und d’Persone uf de Fotene gsehnd so vill jünger us.
Die Liebschte und d'Gsundheit sind s'Allerwichtigschte und beides isch vergänglich. Das wird mir leider immer bewusster und es bedrückt mich, dass mer nöd meh Ziit im Jahr mit Familie, Fründe, Reise etc. verbringe chan, sondern hüfig sälber im Alltagstrott steckt und die andere au.
Das, was würklich wichtig isch, rückt im Alltagstrott leider vill z’vill in Hindergrund und mer wird amel ersch as Wichtige erinneret, wänns eim emal nöd eso guet gaht. Das han ich letscht Jahr au emal erfahre, won ich teils vom Schaffe här psychisch rächt under Druck cho bin und es mir churz nüme so guet gange isch. Da isch es schön, Rückhalt vo de Liebschte z’gspüre und z’gseh, dass mer au wieder useme Tal usefinde chan. Ganz ufem Berg acho bini nonig, aber ich schaffe drah 
Ich dänke mängisch a die Ziite wo mer no fasch kei Verantwortig kha hät, s'Läbe ändlos gwürkt hät, d'Weichene nonig gstellt gsi sind und mer vill Chraft und Ziit (aber wenig Gäld) kha hät.
An Chraft und Ziit manglets jetzt leider amel und ich han amel Müeh demit, mich uf d'Gägewart z'konzentriere, statt i de Vergangeheit z'schwelge oder at Zuekunft z'dänke.
Und ebe dänk ich wieder, dass mer dankbar sie chan, wänns eim eigetlich guet gaht. Nume gnüsse sött mers meh chöne. Das isch mängisch au es e biz e Istelligssach, won ich mich sälber a de Nase näh muess.
Du häsch mir näbscht Glück gwünscht, dass ich eifach gsund und glückchlich bin. Das isch wahrlich en wunderschöne und weise Wunsch. Danke vill Mal! Mini älter Tochter Anuk hät letscht Jahr es Bild gmalet und dezue die zwei folgende Vers usegsuecht und anegschriebe:
Es gibt kein Weg zum Glück. Glücklich-sein ist der Weg.
Ein Tropfen Liebe ist mehr als ein Ozean Verstand.
Das find ich zwei sehr schöni Vers, wo sie sich da usgsuecht hät und ich han grad biz müesse inne halte, um mir nomal bewusst z’wärde, wieviel Wahrheit i dene Vers steckt.
So, gnueg Winter-Tristesse für hüt 
Wieder emal länger go reise gah und d’Seel baumele lah, dass wäre scho wieder schön. Ich hoffe, das klappt bi mir au das Jahr und bi Dir hoffentlich au wieder.
Dir wünsch ich ämel für s’2024 beschti Gsundheit, alles Gueti, dass Du vill Ziit mit Dine Liebschte verbringe chasch, Dini Träum in Erfüllig gönd, Du vill Spass ha wirsch und glücklich bisch.
Bilder hani leider in letschter Ziit nöd eso ussortiert. Evtl. chani Dir dänn no welli schicke.
Es wür mich ämel sehr freue, wänn mir eus wieder gseh chönntet. Es isch scho zu lang här sit em letschte Mal. Am liebschte, wänn d’Täg wieder chli länger sind und mer wieder meh veruse chan ohni Daunejagge 
Alles Liebi und
Kuss David



